CELEX: 52013PC0207
Language: lt
Date: 2013-04-16
Title: Pasiūlymas EUROPOS PARLAMENTO IR TARYBOS DIREKTYVA kuria iš dalies keičiamos Tarybos direktyvų 78/660/EB ir 83/349/EEB nuostatos dėl tam tikrų didelių bendrovių ir grupių nefinansinės ir įvairovės informacijos atskleidimo

|
			
		
		
		52013PC0207
		
			Pasiūlymas EUROPOS PARLAMENTO IR TARYBOS DIREKTYVA kuria iš dalies keičiamos Tarybos direktyvų 78/660/EB ir 83/349/EEB nuostatos dėl tam tikrų didelių bendrovių ir grupių nefinansinės ir įvairovės informacijos atskleidimo /* COM/2013/0207 final - 2013/0110 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
Apskaitos direktyvose[1] (toliau – direktyvos)
reglamentuojamas metinių ir konsoliduotųjų finansinių ataskaitų ir su jomis
susijusių ataskaitų rengimas. Visų pirma, Ketvirtosios direktyvos 46 straipsnio
1 dalies b punkte nustatyta, kad, tiek, kiek tai reikalinga siekiant suprasti
bendrovės veiklos pokyčius, veiklos rezultatus ir būklę, metinėje ataskaitoje
pateikiama ir nefinansinė informacija, taip pat ir su aplinkos ir personalo
klausimais susijusi informacija. 
Be to, tos direktyvos 46a straipsnyje
išdėstomos bendrovės valdymo pareiškimo, kurį turi parengti biržinės bendrovės,
turinio sudarymo taisyklės. 
„Bendrosios rinkos akte“[2] Komisija
pripažino galimybę pagerinti socialinės ir aplinkos informacijos, kurią teikia
visų sektorių bendrovės, skaidrumą siekiant užtikrinti vienodas sąlygas. Tai
pakartota „Atnaujintoje 2011–2014 m. ES įmonių socialinės atsakomybės
strategijoje“[3].
Šiuo pasiūlymu įvykdomas vienas iš pagrindinių atnaujintos strategijos
įsipareigojimų. 
Komunikate įmonių socialinė atsakomybė
apibrėžiama kaip „įmonių atsakomybė už jų poveikį visuomenei“. Dokumente
pripažįstama, kad ją plėtoti turi pačios įmonės ir kad jos turėtų būti
įdiegusios aplinkosaugos ir socialinių aspektų integravimo į verslo veiklą ir
strategiją procedūras. Todėl nefinansinių aspektų skaidrumas yra vienas
pagrindinių bet kokios įmonių socialinės atsakomybės politikos elementų.
Padidinus skaidrumą įmonėms gali tapti
lengviau valdyti nefinansinę riziką bei galimybes ir taip pagerinti
nefinansinius rezultatus. Be to, nefinansinę informaciją naudoja pilietinės
visuomenės organizacijos ir vietos bendruomenės, kad įvertintų su įmonės veikla
susijusį poveikį ir riziką. Ji taip pat sudaro sąlygas investuotojams geriau
atsižvelgti į tvarumo aspektus ir ilgalaikius rezultatus. 
Tačiau konsultacijos atskleidė, kad tik nedaug
didelių ES bendrovių reguliariai atskleidžia nefinansinę informaciją, o
atskleidžiamos informacijos kokybė labai skiriasi, todėl investuotojams ir
suinteresuotosioms šalims sunku suprasti ir palyginti bendrovių būklę ir
veiklos rezultatus. 
Todėl, siekiant visoje ES užtikrinti vienodas
sąlygas, šiame pasiūlyme tam tikroms didelėms bendrovėms nustatomas
reikalavimas atskleisti aktualią nefinansinę ir įvairovės informaciją. 
Vis dėlto dokumente laikomasi lankstaus
modelio, kuriuo vengiama kištis. Bendrovės gali remtis nacionalinėmis ar
tarptautinėmis atsiskaitymo sistemomis; jos galės pačios apibrėžti savo
politikos turinį ir galės lanksčiai atskleisti informaciją taip, kad ji būtų
naudinga ir aktuali. Kai bendrovės mano, kad kurios nors politikos sritys joms
neaktualios, jos, užuot verčiamos suformuoti politiką, galės tik paaiškinti,
kodėl to nedaro.
Europos Parlamentas dviejose rezoliucijose
„Įmonių socialinė atsakomybė. Atskaitingas, skaidrus ir atsakingas įmonių
elgesys ir tvarus augimas“[4]
ir „Įmonių socialinė atsakomybė. Visuomenės interesų gynimas ir tvaraus bei įtraukaus
atsigavimo siekis“[5]
pripažino poreikį didinti skaidrumą ir paragino Komisiją pateikti pasiūlymą dėl
teisės akto. 
Tokiomis aplinkybėmis pagrindiniai šio
pasiūlymai tikslai tokie:
(1)         
padidinti tam tikrų bendrovių skaidrumą ir
padidinti šiuo metu atskleidžiamos nefinansinės informacijos aktualumą,
nuoseklumą ir palyginamumą griežtinant ir išaiškinant galiojančius
reikalavimus;
(2)         
didinti įvairovę bendrovių valdybose didinant
skaidrumą, kad būtų pagerintas vadovybės priežiūros veiksmingumas ir bendrovių
valdymas taptų patikimesnis;
(3)         
gerinti bendrovės atskaitomybę ir veiklos
rezultatus, taip pat bendrosios rinkos veiksmingumą.
Galiojantis apskaitos direktyvose nustatytas
nefinansinės informacijos atskleidimo modelis nebuvo pakankamai veiksmingas.
Dauguma suinteresuotųjų šalių, kurios dalyvavo konsultacijose, teigė, kad
apskaitos direktyvose nustatytas reikalavimas nėra aiškus ir gali kenkti
teisiniam tikrumui. 
Todėl būtina aiškiau suformuluoti reikalavimus
ir labiau sutelkti dėmesį į teminius klausimus, kurie svarbūs siekiant
ilgalaikės bendrovės sėkmės. Kai kurios valstybės narės priėmė nacionalinius
teisės aktus, kuriuose reikalaujama daugiau nei apskaitos direktyvose. Tačiau
nacionaliniai reikalavimai labai skiriasi, todėl visoje vidaus rinkoje
veikiančioms bendrovėms ir investuotojams tampa dar neaiškiau.
Kai kuriose valstybėse narėse pirmenybė
teikiama modeliui „ataskaita arba paaiškinimas“, pagal kurį bendrovės gali
teikti ataskaitą arba, jei to nedaro, nurodyti priežastis. Kitos nustato
teisinį reikalavimą be išlygų, kuris gali būti gana griežtas. Kai kurios
valstybės narės įpareigoja dideles bendroves, o kitos – tam tikras biržines
bendroves arba tik valstybines bendroves. Kai kurios valstybės narės remiasi
tarptautinėmis gairėmis (tiesa, dažnai skirtingomis), o kitos plėtoja savas
nacionalines ataskaitų teikimo gaires. Tokia įvairovė lėmė teisinių bazių susiskaidymą
Europos Sąjungoje. Todėl pasiūlymu siekiama užtikrinti vienodas sąlygas,
sumažinti daugiau nei vienoje valstybėje narėje veikiančių įmonių sąnaudas ir
užtikrinti, kad daugiau investuotojų galėtų lengviau prieiti prie pagrindinės
naudingos informacijos.
Be to, dėl nepakankamos įvairovės valdybose
direktorių valdybų narių mąstymas gali supanašėti (vadinamasis grupinio mąstymo
reiškinys) ir sustiprėti priešiškumas novatoriškoms idėjoms. Tai gali daryti
neigiamą poveikį direktorių valdybos gebėjimui kritiškai vertinti ir prižiūrėti
vadovybės priimamus sprendimus, taigi ir bendrovių veiklos rezultatams.
Padidinus įvairovės politikos skaidrumą taip pat galėtų atsirasti daugiau
paskatų sudaryti vienodas veiklos sąlygas ir kovoti su diskriminacija atitinkamų
bendrovių sprendimų priėmimo organuose ir kitur. Direktyvoje 2000/78/EB
draudžiama diskriminacija dėl religijos ar įsitikinimų, negalios, amžiaus ar
lytinės orientacijos darbo ir profesinės veiklos srityje. Pagal Direktyvą
2006/54/EB draudžiama diskriminacija dėl lyties darbo ir profesinės veiklos
srityje. Direktyvoje 2000/43/EB draudžiama diskriminacija dėl rasinės ar
etninės kilmės darbo ir profesinės veiklos srityje.
Nurodytosios problemos gali paveikti bendrus
bendrovių veiklos rezultatus, jų atskaitomybę, investuotojų pajėgumą tinkamai
bei laiku įvertinti visą aktualią informaciją ir į ją atsižvelgti; jos taip pat
paveikia ES finansų rinkų veiksmingumą. Dėl tų priežasčių gali būti ne visada
iki galo išnaudotas bendrosios rinkos potencialas užtikrinti tvarų augimą ir
užimtumą. 
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMŲ REZULTATAI
Konsultacijos su dalyvaujančiomis ir
suinteresuotosiomis šalimis
Per visą šio pakeitimo rengimo procedūrą
Komisijos tarnybos reguliariai palaikė platų dialogą su suinteresuotosiomis
šalimis. To tikslas – surinkti visų interesą turinčių šalių, įskaitant
ataskaitų rengėjus, naudotojus, nevyriausybines organizacijas ir kt., nuomones.
Dialogas vyko:
–              
per dvi viešas konsultacijas (dėl reikalavimo
bendrovėms atskleisti nefinansinę informaciją ir dėl ES įmonių valdymo
sistemos). Dėl nefinansinės informacijos absoliuti suinteresuotųjų šalių
dauguma pritarė poreikiui gerinti galiojančią teisinę bazę, nes tai galėtų būti
naudinga ir ataskaitų rengėjams, ir naudotojams. Dėl įvairovės dauguma
atsakiusiųjų į konsultacijos dėl ES įmonių valdymo sistemos klausimus aiškiai
pritarė idėjai atskleisti bendrovių įvairovės politiką. Jie manė, kad didesnis
skaidrumas sudarytų investuotojams sąlygas priimti labiau informacija pagrįstus
sprendimus, kurie padėtų mažinti grupinio mąstymo apraiškas;
–              
per laikiną šešiolikos skirtingą patirtį ir
išsilavinimą turinčių ekspertų grupę ir
–              
per keletą susitikimų su suinteresuotosiomis
šalimis ir valstybių narių atstovais.
Poveikio vertinimas
Komisijos tarnybų atliktu poveikio vertinimu
nustatytos dvi pagrindinės problemos: 1) nepakankamas nefinansinės informacijos
skaidrumas ir 2) įvairovės stoka direktorių valdybose. 
Nepakankamas nefinansinės informacijos
skaidrumas 
Tam tikroms bendrovėms nepavyko tinkamai
patenkinti didėjančios su nefinansinės informacijos skaidrumu susijusios
suinteresuotųjų šalių (įskaitant investuotojus, akcininkus, darbuotojus ir
pilietinės visuomenės organizacijas) paklausos. Išskirti konkretūs su
informacijos kiekiu ir kokybe susiję klausimai. 
–                        
Informacijos kiekis:
manoma, kad tik maždaug 2 500 iš visų 42 000 ES didelių bendrovių
kasmet oficialiai atskleidžia nefinansinę informaciją. 
–                        
Informacijos kokybė:
apskritai bendrovių atskleidžiama informacija tinkamai nepatenkina naudotojų
poreikių. 
Komisijos tarnybų atlikta analizė parodė, kad
problemos priežastys yra ir rinkos, ir reguliavimo nepakankamumas. Pirma,
atrodo, kad rinkos paskatos nepakankamos arba nevienodos. Nors nefinansinės
informacijos poreikis auga, kai kurios suinteresuotosios šalys mano, kad su
nefinansinės informacijos atskleidimu susijusi nauda siejasi su ilgalaike
perspektyva ir kad ją sunku tiksliai įvertinti skaičiais, o artimiausio
laikotarpio sąnaudos labiau matomos ir lengviau pamatuojamos. Dėl tokios
sampratos kai kurios bendrovės, logiškai pripažindamos nefinansinės
informacijos atskleidimo naudą, vis dėlto gali būti mažiau linkusios aktyviai
vykdyti šios srities politiką.
Antra, reguliavimas, kuriuo bandyta spręsti
problemą ES ir valstybių narių lygmeniu, nebuvo pakankamai veiksmingas. 
Buvo apsvarstytos kelios galimybės pagerinti
esamą padėtį, įskaitant galiojančio reikalavimo sugriežtinimą, naujų išsamesnio
atsiskaitymo reikalavimų įvedimą arba ES standarto nustatymą. Remiantis tų
politikos galimybių įvertinimu, išaiškėjo, kad priimtinausia galimybė būtų
sugriežtinti galiojantį reikalavimą įpareigojant įtraukti nefinansinį
pareiškimą į metinę ataskaitą. 
Nepakankama įvairovė valdybose 
Bendrovių valdybose, kurių nariai turi panašų
išsilavinimą ir profesinę patirtį, yra tos pačios geografinės kilmės, amžiaus
ir lyties, gali vyrauti siauras grupinis mąstymas. Dėl to gali nepavykti
veiksmingai kvestionuoti vadovybės sprendimų, nes, kai maža požiūrių, vertybių
ir kompetencijų įvairovės, valdybos posėdžiuose gali kilti mažiau diskusijų,
idėjų ir iššūkių. Dėl to taip pat gali būti sunkiau priimti vadovybės siūlomas
novatoriškas idėjas. Nepakankamas įvairovės lygis valdybose pirmiausia siejamas
su tuo, kad rinka nepakankamai skatina bendroves padėtį keisti. Šioje srityje
netinkama valdybos narių įdarbinimo praktika (kandidatų pasirinkimas iš
pernelyg siauro rato) prisideda prie to, kad visą laiką renkami panašaus
profilio nariai. Problemą dar labiau aštrina nepakankamas skaidrumas įvairovės
valdybose klausimu, nes visuomenei prieinamos informacijos lygis ir jos
atskleidimo laipsnis dažnai nėra pakankami.
Nepakankama įvairovė valdybose ir skaidrumo
stoka gali lemti ne tokį gerą bendrovių valdymą, prastesnes integracijos
galimybes ir mažesnį novatoriškumą, o tai reikštų mažesnį bendrovių įnašą
didinant augimą. Todėl orientuodamasi į 2020 m. ES tikslus – integracinį
ir tvarų augimą – Komisija svarstė kelias galimybes spręsti šias problemas.
Įvertinus tas politikos galimybes, paaiškėjo, kad šiuo metu priimtinausia
galimybė būtų įvairovės atskleidimo politika. Šią galimybę, palyginti su
kitomis galimybėmis, kaip antai privaloma įvairovės politika arba tik į
įdarbinimo politiką orientuotais veiksmais, taip pat rinkosi dauguma
suinteresuotųjų šalių.
Be šių nuostatų, 2012 m. lapkričio
14 d. Komisija jau pasiūlė teisės aktą, kurio tikslas – užtikrinti, kad
biržinėse bendrovėse, išskyrus mažąsias ir vidutines įmones, bent 40 proc.
nevykdomąsias pareigas einančių valdybų narių būtų nepakankamai atstovaujamos
lyties[6].
3.           TEISINIAI PASIŪLYMO ASPEKTAI
Siūlomas dalinis direktyvų pakeitimas 
Siūloma iš dalies pakeisti Ketvirtosios
direktyvos 46 straipsnį ir Septintosios direktyvos 36 straipsnį, kuriuose
reglamentuojamas nefinansinės informacijos atskleidimas. Kalbant apie naują
įvairovės valdybose reikalavimą, siūloma iš dalies pakeisti Ketvirtosios
direktyvos 46a straipsnį. 
Apskaitos direktyvomis reguliuojama visų
akcinių bendrovių, įsteigtų pagal valstybės narės arba Europos ekonominės
erdvės (EEE) teisę, finansinėse ataskaitose teikiama informacija. Skaidrumo
direktyvos 4 straipsnio 5 dalyje nurodoma į Ketvirtosios direktyvos 46
straipsnį ir į Septintosios direktyvos 36 straipsnį, todėl siūlomi tų nuostatų
pakeitimai apima ir bendroves, įtrauktas į prekybos sąrašus ES reguliuojamose
rinkose, net jeigu jos įregistruotos trečiojoje šalyje. 
Teisinis pagrindas, subsidiarumo ir
proporcingumo principai
Pasiūlymas grindžiamas Sutarties 50 straipsnio
1 dalimi, kuri yra teisinis pagrindas priimant Sąjungos priemones, skirtas
bendrovių teisės vidaus rinkai kurti. Pasiūlyme numatyta, kad didelės bendrovės
turėtų atskleisti nefinansinę informaciją pagal reikalavimų rinkinį, suformuotą
taip, kad būtų užtikrintas didesnis skaidrumas siekiant padidinti bendrovės
skaidrumą ir atskaitomybę ir kartu išvengti nereikalingos administracinės
naštos. 
Pagal subsidiarumo principą ES turėtų imtis
veiksmų tik tuomet, kai ji gali pasiekti geresnių rezultatų negu atskiros
valstybės narės, o veiksmai turėtų neviršyti to, kas būtina ir proporcinga
norint įgyvendinti numatytus politikos tikslus. Kelios valstybės narės neseniai
priėmė teisės aktus, kuriuos reikalaujama atskleisti papildomos šios srities
informacijos. Tačiau nacionaliniai reikalavimai gerokai skiriasi vienas nuo
kito, todėl vidaus rinkoje kyla sunkumų palyginti įmones pagal orientacinius
rodiklius. Šio pakeitimo tikslai tokie, kad jų neįmanoma pasiekti vienašaliais
valstybių narių lygmens veiksmais. 
Didesnis skaidrumas neturėti virsti
nereikalinga administracine našta. Mažesnėms bendrovėms sunkiau rinkti ir
analizuoti informaciją. Laikantis principo „visų pirma galvokime apie
mažuosius“, šioje direktyvoje numatyti atskleidimo reikalavimai nebūtų taikomi
bendrovėms, kurių dydis nesiekia apibrėžtos ribos. 
Kalbant apie dideles bendroves, atskleidžiama
nefinansinė informacija turi būti prieinamesnė, naudingesnė ir nuoseklesnė ES
lygmeniu, nes tų bendrovių veikla dažnai vykdoma visoje ES ir ji rūpi
investuotojams bei kitoms suinteresuotosioms šalims visoje vidaus rinkoje. Vis
dėlto svarbiau už suderintą, visoje bendrojoje rinkoje bendrą nuoseklios
informacijos teikimo reikalavimą yra tai, kad valstybės narės turėtų tam tikrų
galimybių lanksčiai taikyti papildomus ataskaitų teikimo reikalavimus. Todėl
apskaitos direktyvų pakeitimas yra tinkamiausia teisinė priemonė, nes ji
valstybėms narėms suteikia tam tikro lankstumo. Direktyvų pakeitimas taip pat
užtikrina, kad siūlomo ES veiksmo turinys ir forma neviršytų to, kas būtina ir
proporcinga siekiant reguliavimo tikslų. 
Išsamus pasiūlymo paaiškinimas 
Nefinansinė informacija 
Galiojančiu 46 straipsnio 1 dalies b punkte
išdėstytu reikalavimu nustatyta, kad didelės bendrovės turi atskleisti
nefinansinę informaciją, įskaitant aplinkos ir darbuotojų klausimais. Šia
priemone siekiama sukurti didelės naudos bendrojoje rinkoje veikiančioms
bendrovėms, investuotojams ir kitoms suinteresuotosioms šalims, taigi sykiu
padedama užtikrinti integracinį ir tvarų ilgalaikį augimą ir užimtumą.
Pasiūlymo 1 straipsnio a dalyje tam tikros
didelės bendrovės įpareigojamos savo metinėje ataskaitoje pateikti pareiškimą,
kuriame būtų reikšminga informacija bent dėl aplinkos, socialinių ir personalo
aspektų, pagarbos žmogaus teisėms, antikorupcijos ir kyšininkavimo. Šių sričių
temomis pareiškime išdėstoma: i) politikos aprašymas, ii) rezultatai ir iii) su
rizika susiję aspektai. 
Teikdama tą informaciją bendrovė,
nepažeidžiant galimų valstybių narių lygmeniu nustatytų griežtesnių
reikalavimų, gali remtis nacionaline, europine ar tarptautine sistema, kaip
antai JT pasauliniu susitarimu, Verslo ir žmogaus teisių pagrindiniais
principais, kuriais įgyvendinama JT sistema „Apsaugoti, gerbti, padėti“, EBPO
tarptautinio verslo įmonių gairėmis, ISO 26000, Tarptautinės darbo
organizacijos trišale deklaracija dėl tarptautinio verslo įmonių ir socialinės
politikos principų ir Visuotine ataskaitų teikimo iniciatyva, ir nurodyti,
kurios sistemos ji laikėsi. Bendrovė, kuri netaiko konkrečios politikos vienoje
ar daugiau tų sričių, turės paaiškinti to priežastis. 
Ši priemonė iš esmės orientuota į verslui
aktualią informaciją, kuri naudinga priimant sprendimus bendrovėje ir
investuotojams bei kitoms suinteresuotosioms šalims. Priemonė suteikia daug
lankstumo ir nebūtinos administracinės naštos bendrovėms neužkrauna, ypač
mažiausioms, nes joms nauji atskleidimo reikalavimai netaikomi. Su reikalaujamu
didelių bendrovių informacijos atskleidimu susijusios sąnaudos atitinka
informacijos vertę ir naudą, taip pat įmonių dydį, poveikį ir sudėtingumą.
Visų pirma, kaip nurodoma 1 straipsnio a
dalyje, įpareigojimas bus taikomas tik toms bendrovėms, kurių vidutinis
darbuotojų skaičius viršija 500 ir kurių bendra balanso suma viršija 20
milijonų eurų arba grynosios pajamos viršija 40 milijonų eurų. Ta riba
(aukštesnė, negu pagal apskaitos direktyvas taikoma riba, t. y. 250 darbuotojų)
yra gerai pasverta, nes apriboja nereikalingą administracinę naštą ir
užtikrina, kad nefinansinės informacijos teikimo prievolės taikymo sritis būtų
tinkama. Tuo remiantis apskaičiuota, kad naujasis reikalavimas būtų taikomas
maždaug 18 000 įmonių Europos Sąjungoje.
Be to, kaip nurodyta 1 straipsnio b dalyje,
tos bendrovės, kurios rengia ataskaitą, atitinkančią tuos pačius finansinius
metus, yra atleidžiamos nuo prievolės pateikti nefinansinį pareiškimą, jei ta
ataskaita: i) apima tas pačias temas ir turinį, kurių reikalaujama ir 1
straipsnio a dalyje, ii) pagrįsta nacionalinėmis, europinėmis arba
tarptautinėmis sistemomis ir iii) pridedama prie metinės ataskaitos. 
Be to, 1 straipsnio c dalyje patronuojamosios
bendrovės atleidžiamos nuo 1 dalies a punkte nustatytos prievolės, jei
atleistoji bendrovė ir jos patronuojamosios bendrovės yra konsoliduojamos kitos
bendrovės metinėje ataskaitoje ir jei ta konsoliduotoji metinė ataskaita
atitinka 1 straipsnio a dalyje išdėstytus reikalavimus. 
Įvairovė 
Naujame 1 dalies g punkte didelės biržinės
bendrovės įpareigojamos pateikti informaciją apie įvairovės politiką, įskaitant
amžiaus, lyties, geografinės įvairovės, išsilavinimo ir profesinės patirties
aspektus. Informacija bus įtraukta į bendrovės valdymo pareiškimą ir nurodys
tokios politikos tikslus, jų įgyvendinimą ir pasiektus rezultatus. Bendrovės,
kurios neturi įvairovės politikos, būtų įpareigotos tiktai paaiškinti, kodėl
taip yra. 
4.           POVEIKIS BIUDŽETUI 
Pasiūlymas neturi jokio poveikio Bendrijos
biudžetui. 
2013/0110 (COD)
Pasiūlymas
EUROPOS PARLAMENTO IR TARYBOS DIREKTYVA
kuria iš dalies keičiamos Tarybos direktyvų
78/660/EB ir 83/349/EEB nuostatos dėl tam tikrų didelių bendrovių ir grupių
nefinansinės ir įvairovės informacijos atskleidimo
(Tekstas svarbus EEE)
EUROPOS PARLAMENTOAS IR EUROPOS
SĄJUNGOS TARYBA,
atsižvelgdami į Sutartį dėl Europos Sąjungos
veikimo, ypač į jos 50 straipsnio 1 dalį,
atsižvelgdami į Europos Komisijos pasiūlymą,
teisėkūros procedūra priimamo akto projektą
perdavus nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[7],

atsižvelgdami į Regionų komiteto nuomonę[8], 
laikydamiesi įprastos teisėkūros procedūros,
kadangi:
(1)       2011 m. balandžio 13 d.
priimtame Komunikate Europos Parlamentui, Tarybai, Europos ekonomikos ir
socialinių reikalų komitetui ir Regionų komitetui „Bendrosios rinkos aktas
Dvylika svertų augimui skatinti ir pasitikėjimui stiprinti „Bendros pastangos
skatinti naująjį augimą“[9]
Komisija nurodė poreikį pagerinti socialinės ir aplinkos informacijos, kurią
teikia visų sektorių bendrovės, skaidrumą siekiant užtikrinti vienodas sąlygas;

(2)       2011 m. spalio 25 d.
priimtame Komunikate Europos Parlamentui, Tarybai, Europos ekonomikos ir socialinių
reikalų komitetui ir Regionų komitetui „Atnaujinta 2011–2014 m. ES įmonių
socialinės atsakomybės strategija“[10]
Komisija pakartojo, kad būtina gerinti bendrovių socialinės ir aplinkos
informacijos atskleidimą, ir pateikė tos srities teisės akto pasiūlymą;
(3)       2013 m. vasario
6 d. Europos Parlamentas dviejose rezoliucijose „Įmonių socialinė
atsakomybė. Atskaitingas, skaidrus ir atsakingas įmonių elgesys ir tvarus
augimas“[11]
ir „Įmonių socialinė atsakomybė. Visuomenės interesų gynimas ir tvaraus bei įtraukaus
atsigavimo siekis“[12]
pripažino, kad įmonėms svarbu skelbti tvarumo informaciją, pavyzdžiui, apie
socialinius ir aplinkos veiksnius, siekiant nustatyti tvarumui kylančią riziką
ir padidinti investuotojų ir vartotojų pasitikėjimą, ir pakvietė Komisiją pateikti
pasiūlymą dėl bendrovių atskleidžiamos nefinansinės informacijos; 
(4)       didelėms akcinėms bendrovėms
taikomų nacionalinių nuostatų dėl nefinansinės informacijos atskleidimo
koordinavimas yra aktualus bendrovių, akcininkų ir kitų suinteresuotųjų šalių interesams.
Koordinavimas šiose srityse būtinas, nes dauguma tų įmonių veikia daugiau nei
vienoje valstybėje narėje;
(5)       taip pat reikia nustatyti tam
tikrą mažiausią reikalavimą dėl informacijos, kurią visos Sąjungos įmonės
turėtų skelbti viešai, apimties. Metinėse ataskaitose turėtų būti pateikta
teisinga ir visapusiška įmonės politikos krypčių, rezultatų ir rizikos
apžvalga;
(6)       siekiant padidinti visoje
Sąjungoje atskleidžiamos nefinansinės informacijos nuoseklumą ir palyginamumą,
reikėtų įpareigoti bendroves į metines ataskaitas įtraukti nefinansinį
pareiškimą su informacija bent dėl aplinkos reikalų, socialinių ir su personalu
susijusių reikalų, pagarbos žmogaus teisėms, antikorupcijos ir kyšininkavimo
klausimų. Tokiame pareiškime turėtų būti su tais klausimais susijusių politikos
krypčių, rezultatų ir rizikos aprašymas; 
(7)       pateikdamos tą informaciją
bendrovės gali remtis nacionalinėmis sistemomis, europinėmis sistemomis, kaip
antai Aplinkosaugos vadybos ir audito sistema (EMAS), ir tarptautinėmis sistemomis,
kaip antai Jungtinių Tautų pasauliniu susitarimu, Verslo ir žmogaus teisių
pagrindiniais principais, kuriais įgyvendinama JT sistema „Apsaugoti, gerbti,
padėti“, Ekonominio bendradarbiavimo ir plėtros organizacijos (EBPO)
tarptautinio verslo įmonių gairėmis, Tarptautinės standartizacijos
organizacijos (ISO) 26000 standartu, Tarptautinės darbo organizacijos
trišale deklaracija dėl tarptautinio verslo įmonių ir socialinės politikos
principų ir Visuotine ataskaitų teikimo iniciatyva;
(8)       Jungtinių Tautų Rio+20
konferencijos baigiamosios deklaracijos „Ateitis, kurios norime“[13] 47 dalyje pripažįstama, kaip
svarbu bendrovėms teikti ataskaitas tvarumo klausimais, ir bendrovės raginamos,
kai tinka, svarstyti, ar nereikėtų į reguliarias ataskaitas įtraukti informaciją
tvarumo klausimais. Joje pramonė, suinteresuotos vyriausybės ir atitinkamos
suinteresuotosios šalys taip pat raginamos, remiant Jungtinių Tautų sistemai,
kur tinka, plėtoti geriausios praktikos modelius ir sudaryti geresnes sąlygas
pastangoms integruoti finansinę ir nefinansinę informaciją atsižvelgiant į jau
sukurtų sistemų patirtį;
(9)       investuotojams suteikiant
prieigą prie nefinansinės informacijos žengiamas žingsnis link tarpinio tikslo
– rinkos ir politikos paskatų, kuriomis verslui atlyginama už investicijas į
našumą – įgyvendinimo iki 2020 m., kaip numatyta „Efektyvaus išteklių naudojimo
Europos plane“[14];
(10)     2011 m. kovo
24–25 d. posėdžiavusi Europos Vadovų Taryba paragino mažinti bendrą
reguliavimo naštą, ypač mažosioms ir vidutinėms įmonėms (MVĮ), tiek Europos,
tiek nacionaliniu lygmeniu ir pasiūlė priemones našumui padidinti, o Europos
pažangaus, tvaraus ir integracinio augimo strategija „Europa 2020“ siekiama
pagerinti verslo aplinką MVĮ ir skatinti jų internacionalizavimą. Todėl pagal principą
„visų pirma galvokime apie mažuosius“ Direktyvos 78/660/EEB ir Direktyvos
83/349/EEB reikalavimai atskleisti informaciją turėtų būti taikomi tik tam
tikroms didelėms įmonėms ir grupėms;
(11)     nefinansinės informacijos
atskleidimo reikalavimų taikymo sritis turėtų būti apibrėžta pagal vidutinį
darbuotojų skaičių, bendrą turtą ir apyvartą. MVĮ turėtų būti atleistos nuo
papildomų reikalavimų, ir prievolė paskelbti nefinansinį pareiškimą metinėje
ataskaitoje turėtų būti taikoma tik toms bendrovėms, kurių vidutinis darbuotojų
skaičių viršija 500 ir kurių bendra balanso suma viršija 20 milijonų eurų arba
grynosios pajamos viršija 40 milijonų eurų; 
(12)     kai kurios bendrovės ir
grupės, kurioms taikomos Direktyva 78/660/EEB ir Direktyva 83/349/EEB, jau
rengia nefinansines ataskaitas savo noru. Toms bendrovėms neturėtų būti taikoma
prievolė teikti nefinansinį pareiškimą metinėje ataskaitoje, jeigu ataskaita
apima tuos pačius finansinius metus ir yra bent to paties turinio, kokio
reikalaujama šioje direktyvoje, ir jeigu ji pridedama prie metinės ataskaitos; 
(13)     daug įmonių, kurioms taikoma
Direktyva 78/660/EEB, yra įmonių grupių narės. Konsoliduotosios metinės
ataskaitos turėtų būti parengtos taip, kad informacija apie tokias įmonių
grupes galėtų būti perduota nariams ir trečiosioms šalims. Todėl reikėtų
suderinti nacionalinius teisės aktus, kuriais reglamentuojamas konsoliduotųjų
metinių ataskaitų rengimas, siekiant užtikrinti Sąjungoje viešai skelbtinos
įmonių informacijos palyginamumą ir nuoseklumą;
(14)     kaip reikalaujama Direktyvos
78/660/EEB 51a straipsnio e dalyje, įstatymu numatytų auditorių ataskaitoje
turėtų būti nuomonė dėl to, ar metinė ataskaita, įskaitant metinėje ataskaitoje
pateiktą nefinansinę informaciją, atitinka tų pačių finansinių metų metinę atskaitomybę;

(15)     bendrovių administracinio,
valdymo ir priežiūros organų narių kompetencijų ir požiūrių įvairovė padeda
geriau suprasti verslo organizavimą ir reikalus. Ji padeda tų organų nariams
konstruktyviai kvestionuoti vadovybės sprendimus ir labiau atsiverti
novatoriškoms idėjoms, nes slopina grupinio mąstymo (narių požiūrių vienodumo)
reiškinį. Taip ji padeda veiksmingai prižiūrėti valdymą ir sėkmingai valdyti
bendrovę. Todėl būtų svarbu didinti skaidrumą bendrovių taikomos įvairovės
politikos klausimais. Tai suteiktų rinkai informacijos apie įmonių valdymo
praktiką ir taip netiesiogiai skatintų bendroves didinti įvairovę valdybose; 
(16)     prievolė atskleisti amžiaus,
lyties, geografinės įvairovės, išsilavinimo ir profesinės patirties įvairovės
politiką administraciniuose, valdymo ir priežiūros organuose turėtų būti
taikoma tik didelėms biržinėms bendrovėms. Todėl ši prievolė neturėtų būti
taikoma mažosioms ir vidutinėms įmonėms, kurios gali būti atleistos nuo tam
tikrų ataskaitų teikimo reikalavimų pagal Direktyvos 78/660/EEB 27 straipsnį.
Atskleidžiama informacija apie įvairovės politiką turėtų būti bendrovės valdymo
pareiškimo, numatyto Direktyvos 78/660/EEB 46a straipsnyje, dalimi. Bendrovės,
kurios tokios įvairovės politikos neturi, neturėtų būti įpareigotos ją sukurti,
tačiau turėtų aiškiai išdėstyti, kodėl taip yra;
(17)     kadangi šios direktyvos
tikslo, t. y. padidinti visoje Europos Sąjungoje bendrovių atskleidžiamos
nefinansinės informacijos aktualumą, nuoseklumą ir palyginamumą, valstybės narės
negali deramai pasiekti ir kadangi dėl jos poveikio to tikslo būtų geriau
siekti Sąjungos lygiu, laikydamasi Europos Sąjungos sutarties 5 straipsnyje
nustatyto subsidiarumo principo Sąjunga gali patvirtinti priemones. Pagal
minėtame straipsnyje nustatytą proporcingumo principą šia direktyva neviršijama
to, kas būtina nurodytam tikslui pasiekti;
(18)     šia direktyva nepažeidžiamos
pagrindinės teisės ir laikomasi principų, visų pirma pripažintų Europos
Sąjungos pagrindinių teisių chartijoje, įskaitant laisvę užsiimti verslu, teisę
į privatų gyvenimą ir asmens duomenų apsaugą. Ši direktyva turi būti
įgyvendinta remiantis tomis teisėmis ir principais; 
(19)     todėl direktyvos 78/660/EEB ir
83/349/EEB turėtų būti atitinkamai iš dalies pakeistos,
PRIĖMĖ ŠIĄ DIREKTYVĄ:
1 straipsnis
Direktyvos
78/660/EEB pakeitimai
Direktyva 78/660/EEB iš dalies keičiama
taip:
(1)                   
46 straipsnis iš dalies keičiamas taip:
(a)         
1 dalis pakeičiama taip:
 „1. a)    metinėje ataskaitoje pateikiama
teisinga bendrovės veiklos ir būklės pokyčių ir rezultatų apžvalga, kartu
aprašant pagrindinę riziką ir neaiškumus, su kuriais ji susiduria. 
 Apžvalga – tai subalansuota ir visapusiška
bendrovės veiklos ir jos būklės pokyčių ir rezultatų analizė, atlikta
atsižvelgiant į veiklos mastą ir sudėtingumą;
b) bendrovių, kurių bendras vidutinis darbuotojų
skaičius per finansinius metus viršija 500 darbuotojų ir kurių balanso sudarymo
dieną bendra balanso suma viršija 20 milijonų eurų arba grynosios pajamos
viršija 40 milijonų eurų, apžvalgoje taip pat yra nefinansinis pareiškimas su
informacija bent apie aplinkos, socialinius ir personalo reikalus, pagarbą
žmogaus teisėms, antikorupcijos ir kyšininkavimo aspektus, įskaitant: 
i) bendrovės politikos, kurios laikomasi tų
aspektų klausimu, aprašymą;
ii) tos politikos rezultatus;
iii) riziką, susijusią su tais aspektais, ir tai,
kaip bendrovė tą riziką valdo.
Kai bendrovė netaiko politikos vieno ar kelių tų
aspektų atžvilgiu, bendrovė pateikia paaiškinimą, kodėl taip yra.
Teikdama tokią informaciją bendrovė gali remtis
nacionalinėmis, ES ar tarptautinėmis sistemomis ir, jei taip yra, nurodo
kokiomis sistemomis ji rėmėsi; 
c)          tiek, kiek būtina bendrovės pokyčiams,
veiklos rezultatams ar būklei suprasti, analizuojami ir finansiniai, ir
nefinansiniai pagrindiniai veiklos rezultatų rodikliai, susiję su konkrečia
veikla;
d)         pateikiant analizę metinėje ataskaitoje
tam tikrais atvejais pateikiamos nuorodos ir papildomi paaiškinimai apie sumas,
apie kurias pranešama metinėse finansinėse ataskaitose.“
(b)                   
4 dalis pakeičiama taip: 
„4. Kai bendrovė parengia tuos pačius finansinius
metus apimančią visapusišką ataskaitą, kuri remiasi nacionalinėmis, europinėmis
ar tarptautinėmis sistemomis ir apima 1 dalies b punkte numatytą informaciją,
ji atleidžiama nuo prievolės parengti nefinansinį pareiškimą, nurodytą 1 dalies
b punkte, jei tokia ataskaita yra metinės ataskaitos dalis.“ 
(c)                   
Straipsnis papildomas 5 dalimi: 
„5. Bendrovė, kuri kartu yra patronuojamoji
bendrovė, yra atleidžiama nuo 1 dalies b punkte nurodytų prievolių, jei
bendrovė ir jos patronuojamosios bendrovės yra konsoliduotos kitos bendrovės
finansinėse ataskaitose ir metinėje ataskaitoje, o ta konsoliduotoji metinė
ataskaita parengta laikantis Direktyvos 83/449/EEB 36 straipsnio 1 dalies.“ 
(2)                   
46a straipsnis iš dalies keičiamas taip:
(a)         
1 dalis papildoma g punktu: 
„g) bendrovės administraciniam, valdymo ir
priežiūros organams taikomos įvairovės politikos, susijusios su tokiais
aspektais, kaip amžius, lytis, geografinė įvairovė, išsilavinimas ir profesinė
patirtis, aprašymas, tos įvairovės politikos tikslai, jos įgyvendinimo būdai ir
rezultatai ataskaitiniu laikotarpiu. Jei bendrovė tokios politikos neturi,
pareiškime aiškiai ir argumentuotai paaiškinama, kodėl taip yra.“
(b)         
Straipsnis papildomas 4 dalimi: 
„4. 1 dalies g punktas netaikomas bendrovėms,
apibrėžtoms 27 straipsnyje.“
(3)                   
53a straipsnis pakeičiamas taip:
„53a
straipsnis
Valstybės narės nesuteikia galimybės pasinaudoti
1a, 11 ir 27 straipsniuose, 43 straipsnio 1 dalies 7a ir 7b punktuose, 46
straipsnio 3 dalyje, 47 ir 51 straipsniuose nustatytomis išimtimis bendrovėms,
kurių vertybiniais popieriais leidžiama prekiauti reguliuojamoje rinkoje, kaip
apibrėžta Direktyvos 2004/39/EB 4 straipsnio 1 dalies 14 punkte.“
2 straipsnis

Direktyvos
83/349/EEB pakeitimai
Direktyva 83/349/EEB iš dalies keičiama
taip: 
(4)                   
36 straipsnis iš dalies keičiamas taip:
(a)         
1 dalis pakeičiama taip: 
„1.        Konsoliduotoje metinėje ataskaitoje
pateikiama teisinga konsoliduotų bendrovių, kaip visumos, veiklos ir jų būklės
rezultatų ir pokyčių apžvalga, kartu aprašant pagrindinę riziką ir neaiškumus,
su kuriais jos susiduria.
 Apžvalgoje subalansuotai ir išsamiai,
atsižvelgiant į veiklos mastą ir sudėtingumą, išanalizuojami įmonės veiklos ir
būklės pokyčiai bei rezultatai ir konsoliduotų bendrovių kaip visumos būklė. 
Konsoliduojamų įmonių patronuojančiųjų įmonių,
kurių bendras vidutinis darbuotojų skaičius per finansinius metus viršija 500
darbuotojų ir kurių balanso sudarymo dieną bendra balanso suma viršija 20
milijonų EUR arba grynosios pajamos viršija 40 milijonų EUR, apžvalgoje taip
pat yra nefinansinis pareiškimas su informacija bent apie aplinkos, socialinius
ir personalo reikalus, pagarbą žmogaus teisėms, antikorupcijos ir kyšininkavimo
aspektus, įskaitant: 
–              
i) bendrovės politikos, kurios laikomasi tų aspektų
klausimu, aprašymą;
–              
ii) tos politikos rezultatus;
–              
iii) riziką, susijusią su tais aspektais, ir tai,
kaip bendrovė tą riziką valdo.
Kai konsoliduojamos įmonės kaip visuma netaiko
politikos vieno ar kelių tų aspektų atžvilgiu, bendrovė pateikia paaiškinimą,
kodėl taip yra.
Teikiant tokią informaciją konsoliduota metinė
ataskaita gali būti pagrįsta nacionalinėmis, ES ar tarptautinėmis sistemomis
ir, jei taip yra, joje nurodoma, kokiomis sistemomis remtasi.
Tiek, kiek būtina tokiems pokyčiams, veiklos
rezultatams ar būklei suprasti, analizuojami konkrečiai veiklai svarbūs ir
finansiniai, ir nefinansiniai pagrindiniai veiklos rezultatų rodikliai.
Pateikiant analizę konsoliduotoje metinėje
ataskaitoje tam tikrais atvejais numatomos nuorodos ir papildomi paaiškinimai
apie sumas, apie kurias pranešama konsoliduotoje atskaitomybėje.“
(b)         
Įterpiamos 4 ir 5 dalys: 
„4. Kai patronuojančioji įmonė parengia tuos
pačius finansinius metus apimančią visapusišką ataskaitą, kuri siejasi su visa
konsoliduojamų įmonių grupe, remiasi nacionalinėmis, europinėmis ar
tarptautinėmis sistemomis ir apima 1 dalies trečioje pastraipoje numatytą
informaciją, patronuojančioji įmonė atleidžiama nuo prievolės parengti
nefinansinį pareiškimą, nurodytą 1 dalies trečioje pastraipoje, jei tokia
visapusiška ataskaita yra konsoliduotos metinės ataskaitos dalis. 
5. Patronuojančioji įmonė, kuri kartu yra
patronuojamoji įmonė, yra atleidžiama nuo 1 dalies trečioje pastraipoje
nurodytų prievolių, jei atleistoji įmonė ir jos patronuojamosios įmonės yra
konsoliduotos kitos įmonės finansinėse ataskaitose ir metinėje ataskaitoje, o
ta konsoliduota metinė ataskaita parengta laikantis 1 dalies trečios
pastraipos. “
3 straipsnis

Perkėlimas
į nacionalinę teisę
1.           Valstybės narės užtikrina,
kad įsigaliotų įstatymai ir kiti teisės aktai, būtini, kad šios direktyvos būtų
laikomasi ne vėliau kaip nuo […][15].
Jos nedelsdamos pateikia Komisijai tų teisės aktų nuostatų tekstą. 
              Valstybės narės gali
nustatyti, kad pirmoje pastraipoje nurodytos nuostatos būtų pirmiausia taikomos
valstybės narės įstatymais reglamentuojamoms bendrovėms, kurių perleidžiamais
vertybiniais popieriais leidžiama prekiauti bet kurios valstybės narės
reguliuojamoje rinkoje, kaip apibrėžta 2004 m. balandžio 21 d. Europos
Parlamento ir Tarybos direktyvos 2004/39/EB dėl finansinių priemonių rinkų 4
straipsnio 1 dalies 14 punkte, finansinių metų, prasidedančių 201_[16] sausio 1 d., atžvilgiu, o
visoms kitoms bendrovėms, kurioms taikomi 1 ir 2 straipsniai, – finansinių
metų, prasidedančių 201_[17]
sausio 1 d., atžvilgiu.
              Valstybės narės, priimdamos
tas nuostatas, daro jose nuorodą į šią direktyvą arba tokia nuoroda daroma jas
oficialiai skelbiant. Nuorodos darymo tvarką nustato valstybės narės.
2.           Valstybės narės pateikia
Komisijai šios direktyvos taikymo srityje priimtų nacionalinės teisės aktų
pagrindinių nuostatų tekstus.
4 straipsnis
Įsigaliojimas
Ši direktyva įsigalioja dvidešimtą dieną po
jos paskelbimo Europos Sąjungos oficialiajame leidinyje.
5 straipsnis
Adresatai
Ši direktyva skirta valstybėms narėms.
Priimta Strasbūre
Europos
Parlamento vardu                           Tarybos vardu
Pirmininkas                                                   Pirmininkas
[1]               1978 m. liepos 25 d. Ketvirtoji Tarybos direktyva dėl
tam tikrų rūšių bendrovių metinės finansinės atskaitomybės (78/660/EEB). 1983
m. birželio 13 d. Septintoji Tarybos direktyva dėl konsoliduotos atskaitomybės
(83/349/EEB).
[2]               „Bendrosios rinkos aktas. Dvylika svertų augimui
skatinti ir pasitikėjimui stiprinti“, COM(2011) 206, http://eur-lex.europa.eu/LexUriServ/LexUriServ.do?uri=COM:2011:0206:FIN:LT:PDF,
p. 15.
[3]               COM(2011) 681 galutinis, 2011 m.
spalio 25 d.
[4]               Pranešimas „Įmonių socialinė
atsakomybė. Atskaitingas, skaidrus ir atsakingas įmonių elgesys ir tvarus
augimas“ (2012/2098(INI)); Teisės reikalų komitetas. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0017+0+DOC+PDF+V0//lt&language=lt

[5]               Pranešimas „Įmonių socialinė atsakomybė. Visuomenės
interesų gynimas ir tvaraus bei įtraukaus atsigavimo siekis“ (2012/2097(INI));
Užimtumo ir socialinių reikalų komitetas. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0023+0+DOC+PDF+V0//lt&language=lt
[6]               Europos Parlamento ir Tarybos direktyvos dėl biržinių
bendrovių nevykdomųjų direktorių pareigas einančių asmenų lyčių pusiausvyros
gerinimo ir atitinkamų priemonių pasiūlymas, COM(2012) 614 final.
[7]               OL C , , p. .
[8]               OL C , , p. .
[9]               COM(2011) 206 galutinis, 2011
m. balandžio 13 d.
[10]             COM(2011) 681 galutinis, 2011 m.
spalio 25 d.
[11]             Pranešimas „Įmonių socialinė
atsakomybė. Atskaitingas, skaidrus ir atsakingas įmonių elgesys ir tvarus
augimas“ (2012/2098(INI)); Teisės reikalų komitetas. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0017+0+DOC+PDF+V0//lt&language=lt

[12]             Pranešimas „Įmonių socialinė atsakomybė. Visuomenės
interesų gynimas ir tvaraus bei įtraukaus atsigavimo siekis“ (2012/2097(INI));
Užimtumo ir socialinių reikalų komitetas. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0023+0+DOC+PDF+V0//lt&language=lt
[13]             Jungtinės Tautos, „The Future We Want“ („Ateitis, kurios
norime“), Jungtinių Tautų konferencijos tvaraus vystymosi klausimais RIO+20
baigiamasis dokumentas, A/CONF.216/L.1 
[14]             COM(2011) 571 galutinis, 2011 m.
rugsėjo 20 d.
[15]             Dveji metai po įsigaliojimo.
[16]             Pirmieji metai po perkėlimo galutinio
termino.
[17]             Antrieji metai po perkėlimo galutinio
termino.